
PARLAMENTUL REPUBLICII MOLDOVA

LEGE Nr. _____
din ___________2026

privind mobilitatea urbană durabilă în Republica Moldova

Parlamentul adoptă prezenta lege organică. 

Secțiunea 1
Dispoziții generale

Articolul 1. Obiectul și scopul legii
(1) Prezenta lege stabilește cadrul instituțional și instrumentele de gestionare a mobilității urbane durabile. 
(2) Prezenta lege se aplică raporturilor juridice ce țin de planificarea, organizarea și gestionarea mobilității urbane durabile, inclusiv instrumentelor și măsurilor prevăzute de prezenta lege pentru gestionarea spațiului urban, a parcărilor publice cu plată și a vehiculelor abandonate.
(3) Scopul prezentei legi este de a stabili cadrul normativ și condițiile necesare pentru dezvoltarea și implementarea unui sistem de mobilitate durabilă, echitabilă, eficientă și incluzivă, ca instrument pentru consolidarea coeziunii sociale și teritoriale, care să contribuie la dezvoltarea economică rezilientă prin asigurarea accesibilității și conectivității durabile, la creșterea siguranței traficului urban și la realizarea obiectivelor de reducere a emisiilor de gaze cu efect de seră, prin utilizarea soluțiilor verzi și digitale.
Articolul 2. Principii de bază ale mobilității urbane durabile
(1) Mobilitatea urbană durabilă reprezintă domeniul care asigură cadrul strategic și operațional pentru corelarea planificării și dezvoltării urbane cu transportul de persoane și de mărfuri, la nivel de cartier, oraș și municipiu.
(2) Mobilitatea urbană durabilă se bazează pe următoarele principii:
a) participarea populației și a altor părți interesate la procesul de planificare, implementare și monitorizare a politicilor și măsurilor de mobilitate urbană;
b) cooperarea și coordonarea între autoritățile administrației publice locale, autoritățile administrației publice centrale și ceilalți actori relevanți;
c) planificarea integrată și multinivel a mobilității urbane, de la nivelul întregului teritoriu până la nivelul cartierului;
d) corelarea dezvoltării urbane și a utilizării terenurilor cu sistemele de mobilitate și densitatea urbană;
e) prioritizarea mobilității active și a transportului public în raport cu utilizarea vehiculelor personale;
f) asigurarea accesibilității universale și a incluziunii sociale prin dezvoltarea unui sistem de transport adaptat nevoilor tuturor categoriilor de utilizatori;
g) dezvoltarea echitabilă, integrată și interoperabilă a tuturor modurilor de transport, cu prioritate pentru modurile de transport nepoluante;
h) monitorizarea, evaluarea și îmbunătățirea continuă a performanței sistemului de mobilitate urbană durabilă. 
Articolul 3. Noțiuni principale
În înțelesul prezentei legi, următoarele noțiuni semnifică: 
dezvoltarea orientată spre transport public (DOT) – proiectarea şi realizarea spaţiilor urbane şi suburbane pentru a integra comunităţi, activităţi, clădiri şi spaţiul public, cu asigurarea unor conexiuni facile prin mersul pe jos şi cu bicicleta, precum şi prin asigurarea unor conexiuni şi servicii de transport public eficiente către restul oraşului;
format vectorial – format electronic de stocare și reprezentare a datelor spațiale prin entități geometrice (puncte, linii, poligoane) și atributele asociate acestora, compatibil cu sistemele informaționale geografice (SIG), care permite prelucrarea și editarea acestora;
[bookmark: _Hlk230768267]nod multimodal pentru pasageri – un punct de legătură între cel puțin două moduri de transport pentru pasageri, care asigură informații referitoare la călătorie, acces la transportul public și transferuri între moduri, cum ar fi stațiile de tip parchează și călătorește, și care acționează ca interfață în interiorul nodurilor urbane și între acestea și între nodurile urbane și rețelele de transport pe distanțe mai lungi;
nod urban – zonă urbană unde elemente ale infrastructurii de transport din cadrul rețelei transeuropene de transport de pasageri și de marfă, de exemplu porturi, inclusiv terminale pentru pasageri, aeroporturi, gări feroviare, terminale de autobuz și terminale multimodale de marfă amplasate în interiorul sau în apropierea zonei urbane, sunt conectate la alte elemente ale infrastructurii respective și la infrastructura aferentă traficului regional și local, inclusiv la infrastructura pentru modurile active de transport;
plan de logistică urbană durabilă (PLUD) – parte componentă a planului de mobilitate urbană durabilă,  conceput pentru a optimiza transportul de mărfuri, livrare și aprovizionare comercială în zonele urbane, vizând reducerea congestionării traficului, minimizarea perturbărilor în zonele rezidențiale și a impactului asupra mediului;
plan de mobilitate urbană durabilă (în continuare PMUD) – documentație complementară documentației de amenajare a teritoriului și de urbanism, care vizează îmbunătățirea, în mod durabil, a accesibilității zonei urbane funcționale și a mobilității în interiorul acesteia, incluzând zonele de transfer în respectiva zonă urbană sau în proximitatea acesteia, pentru persoane, întreprinderi și bunuri, în special în vederea îmbunătățirii calității vieții;
regenerare urbană – procesul de transformare și revitalizare a zonelor urbane degradate sau subutilizate, cu scopul de a crea spații funcționale, atractive și durabile. Acest proces implică reabilitarea clădirilor, modernizarea infrastructurii, îmbunătățirea spațiilor publice și sociale și integrarea de soluții de transport public și soluții de mediu.
sisteme de transport inteligente (STI) – sisteme în cadrul cărora se aplică tehnologii ale informației și comunicațiilor în domeniul transportului rutier, inclusiv infrastructură, vehicule și utilizatori, în gestionarea traficului și gestionarea mobilității, precum și pentru interfețe cu alte moduri de transport;
terminal multimodal de marfă – o structură prevăzută cu echipamente pentru transbordarea între cel puțin două moduri de transport sau între două sisteme feroviare diferite și pentru depozitarea temporară a mărfurilor, cum ar fi terminale în porturi, de-a lungul căilor navigabile interioare și în aeroporturi, precum și terminale feroviar-rutiere;
transport public – transport rutier de persoane în trafic local sau municipal;
vehicul abandonat – vehiculul de orice categorie, inclusiv caroseria sau subansamblurile sale, aflat pe domeniul public sau privat al statului ori al unităților administrativ-teritoriale, care a fost lăsat în același loc pentru o perioadă neîntreruptă de cel puțin 6 luni și în privința căruia există o prezumție rezonabilă de renunțare la dreptul de proprietate din partea proprietarului. 

Secțiunea a 2-a
Competența autorităților publice în domeniul gestionării mobilității urbane durabile
Articolul 4. Competența organului central de specialitate
(1) Elaborarea, promovarea și coordonarea politicilor publice în domeniul mobilității urbane țin de competența Ministerului Infrastructurii și Dezvoltării Regionale (în continuare – organ central de specialitate).
(2) Organul central de specialitate are următoarele atribuții specifice:
a) elaborează și coordonează politicile și acțiunile de sprijin guvernamental în domeniul mobilității urbane durabile;
b) avizează PMUD, în baza consultării Grupului național pentru optimizarea planurilor de mobilitate urbană durabilă;
c) asigură reprezentarea la nivel internațional în cadrul structurilor de cooperare informală privind mobilitatea urbană durabilă.
(3) Organul central de specialitate instituie Grupul național pentru optimizarea planurilor de mobilitate urbană durabilă.
(4) Grupul național pentru optimizarea planurilor de mobilitate urbană durabilă este un organ colegial consultativ, ale cărui decizii au caracter de recomandare.
(5) În componența Grupului național pentru optimizarea planurilor de mobilitate urbană durabilă sunt incluși:
a) administratorii elementelor de infrastructură de importanță națională sau regională amplasate pe teritoriul unităților administrativ-teritoriale vizate;
b) reprezentanți ai autorităților administrației publice centrale responsabile de domeniile de politici aferente infrastructurii prevăzute la litera a);
c) reprezentantul Punctului național de contact pentru PMUD;
d) experți în domeniul mobilității urbane durabile, inclusiv din mediul academic;
e) reprezentanți ai societății civile.
(6) Regulamentul de organizare și funcționare a Grupului național pentru optimizarea planurilor de mobilitate urbană durabilă se aprobă de organul central de specialitate.
Articolul 5. Competența Punctului național de contact pentru PMUD
(1) Calitatea de punct național de contact pentru PMUD se asigură de către structura organizațională desemnată de Guvern.
(2) Punctul național de contact pentru PMUD are următoarele atribuții:
a) asigură suportul autorităților administrației publice locale în procesul de elaborare sau actualizare a planurilor de mobilitate urbană durabilă;
b) asigură secretariatul Grupului național pentru optimizarea planurilor de mobilitate urbană durabilă;
c) asigură monitorizarea domeniului mobilității urbane durabile și elaborează registrul planurilor de mobilitate urbană durabilă, iar datele aferente acestuia sunt integrate în sistemele informaționale geografice de stat, deținute și administrate de Agenția Geodezie, Cartografie și Cadastru, conform cadrului normativ privind infrastructura națională de date spațiale;
d) asigură publicarea datelor privind mobilitatea urbană colectate pe pagina web oficială a autorității și pe alte platforme disponibile.
Articolul 6. Competența autorităților administrației publice locale
(1) De competența autorităților administrației publice locale țin:
a) inițierea, elaborarea, aprobarea, implementarea, monitorizarea și actualizarea planurilor de mobilitate urbană durabilă, în cazul orașelor și municipiilor;
b) stabilirea zonelor cu nivel scăzut de emisii (ZNSE), a regulilor de acces în acestea, precum și a excepțiilor și reducerilor aferente; 
c) aprobarea regulamentului privind funcționarea parcărilor auto cu plată pe domeniul public sau privat al unității administrativ-teritoriale;
d) aprobarea regulamentului privind evacuarea vehiculelor abandonate de pe domeniul public sau privat pe teritoriul unității administrativ-teritoriale;
e) reglementarea amplasării autogărilor în cadrul componentei de reglementare a planului urbanistic general.
(2) Planurile de mobilitate urbană durabilă aprobate se transmit punctului național de contact pentru PMUD, în format digital vectorial, în termen de 30 de zile de la data aprobării acestora.
(3) Autoritățile administrației publice locale transmit anual, până la data de 31 mai, punctului național de contact pentru PMUD datele privind mobilitatea urbană la nivel local, în conformitate cu setul de indicatori aprobat de Guvern.

Secțiunea a 3-a
Planificarea mobilității urbane durabile
Articolul 7. Planul de mobilitate urbană durabilă
(1) Obiectivul principal al PMUD este îmbunătățirea accesibilității localităților și a relației între acestea, diversificarea și utilizarea sustenabilă a mijloacelor de transport (aerian, naval, feroviar, rutier) din punct de vedere social, economic și de mediu, precum și buna integrare a diferitelor moduri de mobilitate și transport.
(2) PMUD  se adresează tuturor formelor de mobilitate și transport, incluzând transportul public și privat, de marfă și pasageri, motorizat și nemotorizat, în mișcare sau în staționare.
(3) [bookmark: _Hlk221181433]PMUD este obligatoriu pentru orașele aflate în centrul nodurilor urbane.
(4) PMUD poate fi elaborat, aprobat și implementat de autoritățile administrației publice locale ale altor orașe și municipii, cu condiția respectării prezentei legi. 
(5) Reglementările privind modul de utilizare a terenurilor stabilite prin documentațiile de urbanism și măsurile de îmbunătățire a mobilității urbane prevăzute în planul de mobilitate urbană durabilă se corelează și se integrează  în vederea asigurării coordonării proiectelor de dezvoltare la nivel local.
(6) PMUD se elaborează în conformitate cu Metodologia aprobată de Guvern.
(7) Metodologia prevăzută la alin. (6) cuprinde cel puțin:
a) conținutul-cadru al PMUD, inclusiv componentele strategică și operațională;
b) etapele de elaborare, avizare, aprobare, implementare, monitorizare și revizuire a PMUD;
c) componentele minime ale analizei situației existente;
d) cerințele tehnice privind elaborarea PMUD în format digital, inclusiv componenta în sistem informațional geografic;
e) cadrul de evaluare a conformității PMUD.
(8) PMUD cuprinde două secțiuni:
a) componenta strategică – cuprinde analiza situației și stabilește viziunea și obiectivele pe termen lung; 
b) planul de acțiune – detaliază măsurile concrete, calendarul și resursele necesare pentru atingerea obiectivelor stabilite în componenta strategică.
(9) Parcărilor publice li se alocă capitole distincte atât în componenta strategică, cât și în planul de acțiune, capitole în care se fundamentează construcția, precum și elaborare, implementarea și monitorizarea politicilor de parcare și staționare.
(10) PMUD poate fi modificat integral sau parțial. Modificarea parțială constă exclusiv în actualizarea Planului de acțiuni.
(11) În cazul modificării integrale, PMUD va fi avizat conform prevederilor prezentei legi. În situația actualizării planului de acțiune, autoritățile administrației publice locale notifică punctului național de contact pentru PMUD actualizarea, în termen de 30 de zile de la aprobare.
(12) La elaborarea și modificarea PMUD, autoritățile administrației publice locale asigură transparența procesului decizional, în conformitate cu Legea nr. 239/2008 privind transparența în procesul decizional.

[bookmark: _Hlk221010092]Articolul 8. Obiective, direcții de acțiune și factori de planificare în elaborarea PMUD
(1) La elaborarea PMUD se urmăresc următoarele obiective strategice:
a) creșterea siguranței tuturor participanților la trafic, în special a participanților vulnerabili;
b) promovarea mobilității urbane durabile prin dezvoltarea transportului public și a modurilor active de deplasare;
c) reducerea impactului transportului asupra mediului și promovarea mobilității cu emisii reduse sau zero;
d) asigurarea accesibilității sistemului de transport pentru toate categoriile de utilizatori, inclusiv pentru persoanele cu dizabilități și persoanele cu mobilitate redusă;
e) dezvoltarea unui sistem de mobilitate urbană integrat și eficient.
(2) În vederea realizării obiectivelor prevăzute la alin. (1), PMUD poate include următoarele direcții de acțiune:
a) redistribuirea echitabilă a spațiului stradal între transportul individual motorizat, transportul public și modurile active de transport;
b) dezvoltarea și modernizarea infrastructurii pentru pietoni și bicicliști;
c) dezvoltarea zonelor cu prioritate pentru pietoni;
d) dezvoltarea nodurilor multimodale și îmbunătățirea conectivității între modurile de transport;
e) prioritizarea transportului public prin măsuri de organizare a circulației și dezvoltarea infrastructurii aferente;
f) integrarea infrastructurii feroviare în planificarea teritorială și urbană în vederea reducerii efectului de fragmentare;
g) utilizarea sistemelor de transport inteligente și a soluțiilor digitale pentru gestionarea mobilității urbane;
h) colectarea și analiza periodică a datelor privind mobilitatea urbană pentru fundamentarea procesului decizional;
i) optimizarea conectivității cu rețeaua națională și internațională de transport;
j) dezvoltarea infrastructurii de alimentare și reîncărcare pentru vehicule cu emisii reduse sau zero.
(3) Planificarea și proiectarea mobilității urbane durabile se realizează având în vedere următorii factori:
a) necesitățile populației și ale mediului de afaceri;
b) siguranța circulației rutiere;
c) accesibilitatea serviciilor și infrastructurii de transport;
d) eficiența și atractivitatea transportului public;
e) promovarea modurilor active de transport;
f) reducerea impactului transportului asupra mediului, inclusiv asupra calității aerului și nivelului de zgomot;
g) utilizarea eficientă a spațiului public și a infrastructurii de transport;
h) integrarea modurilor de transport și dezvoltarea mobilității multimodale.
(4) Monitorizarea implementării PMUD se realizează pe baza unor indicatori de performanță stabiliți în plan, care pot include, după caz:
a) repartiția modală a deplasărilor;
b) durata medie a deplasărilor;
c) timpul de deplasare al transportului public;
d) nivelul de utilizare a transportului public și a modurilor active de transport;
e) gradul de accesibilitate a infrastructurii de transport;
f) disponibilitatea și gradul de utilizare a locurilor de parcare;
g) nivelul emisiilor generate de transport și al poluării fonice;
h) alți indicatori relevanți pentru evaluarea implementării PMUD.
Secțiunea a 4-a
Instrumente de gestionare a spațiului urban
Articolul 9. Dezvoltarea orientată spre transport public
(1) Autoritățile administrației publice locale asigură integrarea principiului dezvoltării orientate spre transportul public în activitatea de planificare și dezvoltare a localității, precum și în elaborarea documentației de amenajare a teritoriului și de urbanism.
(2) Obiectivul dezvoltării orientate spre transportul public constă în asigurarea accesului echitabil al populației la oportunitățile și serviciile urbane prin integrarea transportului public, a modurilor active de deplasare și a planificării urbane, cu utilizarea eficientă a resurselor și reducerea impactului asupra mediului.
(3) DOT are la bază următoarele principii:
a) asigurarea mobilității de bază pentru toți locuitorii prin asigurarea de trasee accesibilizate, inclusiv pentru persoanele cu dizabilități;
b) proiectarea unor spații publice care permit utilizări multiple și activități diverse, dotate cu mobilier urban, iluminat și semnalizare adecvată, elemente de vegetație și amenajare peisagistică, precum și clădiri cu funcțiuni orientate către spațiul public;
c) proiectarea străzilor astfel încât să fie asigurată deplasarea în condiții de siguranță a utilizatorilor de biciclete, prin realizarea de amenajări rutiere specifice, precum benzi, piste, drumuri și altele asemenea, destinate circulației bicicletelor, ori prin reducerea limitelor de viteză stabilite pentru vehicule pe anumite sectoare de drum, precum și asigurarea unei rețele cicliste complete, cu elemente de umbrire adecvate, suprafețe netede și parcare securizată;
d) îmbunătățirea accesului la bunuri, servicii și transport public printr-o rețea densă de rute pietonale și rute pentru biciclete care să creeze conexiuni scurte, variate și directe;
e) reducerea dependenței de vehicule personale prin transport public accesibil, rapid, predictibil, sigur, cu frecvență și capacitate adecvată;
f) stimularea utilizării transportului public, a mersului pe jos și cu bicicleta prin introducerea unor taxe de parcare și limitarea creșterii necontrolate a numărului de parcaje;
g) concentrarea dezvoltării urbane în jurul stațiilor de așteptare a transportului public de mare capacitate;
h) reducerea necesarului de deplasare și activarea spațiilor publice pe tot parcursul zilei prin promovarea unui mix de utilizări rezidențiale și nerezidențiale;
i) reutilizarea terenurilor urbane existente.
Articolul 10. Accesibilitatea, prioritizarea și calitatea transportului public
(1) În cadrul planurilor urbanistice generale și/sau planurilor urbanistice zonale prin care se propun noi extinderi sau densificări ale zonelor urbane este obligatoriu să fie asigurată extinderea serviciilor de transport public și a infrastructurii aferente, cu prioritizarea finanțării și implementării în primă fază. 
(2) În cadrul acțiunii de organizare a terenurilor pentru noile extinderi urbane, prin intermediul documentației de urbanism elaborate în condițiile legii, se vor identifica și asigura rute pentru transportul public și acces direct și facil pentru pietoni și bicicliști la serviciile de transport public. 
(3) Atât în zonele propuse spre urbanizare, cât și în zonele deja urbanizate propuse spre regenerare urbană sau renovare, modurile de transport vor fi prioritizate încă de la faza de proiectare, în următoarea ordine: mers pe jos; mers cu bicicleta; transport public; autoturism personal. 
(4) Benzile rezervate vehiculelor de rută vor fi prevăzute la etapa de proiectare a zonelor propuse spre urbanizare.
(5) La planificarea și proiectarea rutelor de transport public în orașele aflate în centrul fiecărui nod urban, autoritățile administrației publice locale stabilesc următoarele obiective specifice privind accesibilitatea transportului public: 
a) cel puțin o stație de așteptare a transportului public, existentă sau propusă, să fie situată pe o rază de cel mult 300 m față de instituțiile de învățământ, medicale, de îngrijire a vârstnicilor și comunitare;
b) stațiile de așteptare a transportului public din interiorul localităților să fie amplasate în zone atractive, la distanța de 400 - 600 m una față de alta;
c) cel puțin 60% din populație se află la mai puțin de 500 m distanță de o linie de transport public cu un interval de circulație de cel mult 20 de minute între vehiculele de pe aceeași rută;
d) serviciile de importanță regională sau națională sunt interconectate cu serviciile locale prin gări sau noduri multimodale pentru pasageri.

Secțiunea a 5-a
Creșterea atractivității modului activ de transport și a transportului public
[bookmark: _Hlk221010240]Articolul 11. Instituirea zonelor urbane cu nivel scăzut de emisii
(1) [bookmark: _Hlk221010178]Stimularea utilizării modului activ de transport poate fi efectuată prin instituirea zonelor cu nivel scăzut de emisii.
(2) Zonele cu nivel scăzut de emisii pot fi instituite în orașele aflate în centrul nodurilor urbane.
(3) Instituirea ZNSE se efectuează în baza evaluărilor privind calitatea aerului, nivelul de trafic și impactul asupra mediului. 
(4) Pentru localități urbane, altele decât cele stabilite la alin. (2), ZNSE pot fi instituite în cazul înregistrării unor depășiri ale normelor maxime admisibile privind concentrațiile de substanțe poluante în aer.
(5) Metodologia de elaborare a regulilor de acces, a modului de aplicare a tarifelor, precum și a excepțiilor aferente ZNSE se aprobă de Guvern.
(6) Autoritățile administrației publice locale stabilesc regulile de acces în ZNSE, care pot include standardele de emisii și/sau obligativitatea achitării unei taxe de acces. 
(7) Intrările în ZNSE se semnalizează prin indicatoare rutiere și panouri informative, care indică în mod clar standardele de emisii și/sau tarifele de acces pentru vehicule.
(8) Controlul achitării taxei de acces și al respectării standardelor de emisii în ZNSE se realizează prin supraveghere cu mijloace tehnice certificate.
(9) Autoritățile administrației publice locale sunt obligate să evidențieze ZNSE în planurile de mobilitate urbană durabilă.

Articolul 12. Gestionarea zonelor urbane cu nivel scăzut de emisii
(1) Taxele de acces prevăzute la art. 11 alin. (6) se instituie și se aplică în conformitate cu legislația aplicabilă taxelor rutiere.
(2) În interiorul perimetrului ZNSE, accesul vehiculelor este permis doar dacă acestea îndeplinesc cel puțin una dintre următoarele condiții:
a) [bookmark: _Hlk230772443]respectă standardele de emisii stabilite pentru zona respectivă;
b) achită taxa de acces instituită;
c) beneficiază de exceptare sau de reducere de la plata taxei, conform criteriilor aprobate de autoritatea administrației publice locale.
(3) Prevederile alin. (2) nu se aplică următoarelor categorii de vehicule:
a) vehiculelor aparținând sistemului național de apărare, ordine publică și securitate națională;
b) vehiculelor serviciilor publice de intervenție și urgență;
c) vehiculelor de transport public de persoane;
d) vehiculelor persoanelor fizice care au domiciliul sau reședința în perimetrul ZNSE;
e) vehiculelor persoanelor juridice care își desfășoară activitatea în perimetrul ZNSE.
Articolul 13. Fluidizarea circulației transportului public
Orașele aflate în centrul nodurilor urbane implementează, în funcție de prioritățile stabilite prin planurile de mobilitate urbană durabilă, următoarele sisteme de transport inteligente:
a) sisteme de management al traficului care să prioritizeze circulația transportului public;
b) sisteme de management al transportului public;
c) sisteme de bilete electronice;
d) sisteme de management al parcărilor.
Articolul 14. Siguranța traficului rutier
(1) Autoritățile administrației publice locale au obligația să realizeze intervenții pentru calmarea traficului, ca modalitate de control al vitezei de deplasare pe sectoarele de drum unde, în baza evaluărilor de siguranță rutieră sau a datelor privind traficul și accidentele rutiere, se constată depășirea limitelor legale de viteză ori o viteză neadaptată situației rutiere.
(2) Autoritățile administrației publice locale au obligația să asigure, pe anumite segmente de drum public din interiorul localităților, în special în zonele din preajma instituțiilor de învățământ, în zonele cu trafic pietonal intens și în zonele cu nivel scăzut de emisii, instituirea limitei de viteză de 30 km/h.
(3) Impactul măsurilor de calmare a traficului asupra activității stradale și asupra mediului va fi evaluat prin studii ex-ante și prin evaluări de siguranță rutieră.
(4) Pentru orașele aflate în centrul nodurilor urbane, PMUD include și modelul de transport realizat prin intermediul programelor informatice de simulare a traficului, care se actualizează cu o periodicitate de 5 ani.
(5) Autoritățile administrației publice locale vor lua măsuri pentru reglementarea deplasării vehiculelor de transport marfă și a operațiunilor de livrare/aprovizionare a unităților comerciale, în funcție de zone, ore de vârf, tipuri de vehicule și prin raportare la domeniul de activitate pentru care se desfășoară transportul, în funcție de contextul urban, prin intermediul PLUD în calitate de parte componentă a planurilor de mobilitate urbană durabilă.
Secțiunea a 6-a
Organizarea parcărilor publice cu plată
Articolul 15. Parcarea publică cu plată ca serviciu public local
(1) Parcarea publică cu plată constituie serviciu public de gospodărie comunală, organizat și prestat de autoritățile administrației publice locale.
(2) Autoritățile administrației publice locale au competența de a institui, organiza, gestiona și dezvolta serviciul public de parcare publică cu plată pe teritoriul unității administrativ-teritoriale. 
(3) Serviciul public de parcare publică cu plată poate fi prestat prin una dintre următoarele modalități: 
a) direct de către autoritatea administrației publice locale;
b) prin intermediul întreprinderilor municipale;
c) prin delegarea gestiunii către operatori, în condițiile legislației privind serviciile publice și parteneriatul public-privat.
(4) Parcările publice cu plată se organizează pe terenuri din domeniul public sau privat al unității administrativ-teritoriale, aflate în administrarea autorităților administrației publice locale.
Articolul 16. Tarife, plată și destinația veniturilor
(1) Tarifele pentru serviciul public de parcare publică cu plată, deblocarea roții vehiculului și evacuarea acestuia se stabilesc prin decizie a consiliului local/municipal.
(2) Tarifele prevăzute la alin. (1) se stabilesc distinct pentru fiecare serviciu și se achită exclusiv pentru serviciile efectiv prestate.
(3) Achitarea tarifului de parcare reprezintă contraprestația pentru utilizarea serviciului public de parcare publică cu plată și constituie condiție obligatorie pentru utilizarea locului de parcare.
(4) Veniturile obținute din prestarea serviciului public de parcare publică cu plată se utilizează cu prioritate pentru:
a) întreținerea, modernizarea și extinderea parcărilor;
b) dezvoltarea infrastructurii rutiere locale;
c) implementarea măsurilor de siguranță rutieră și mobilitate urbană durabilă;
d) subvenționarea transportului public;
e) implementarea sistemelor de transport inteligente stabilite la  art. 13.
(5) Autoritățile administrației publice locale pot institui abonamente, facilități, reduceri sau scutiri pentru anumite categorii de utilizatori, în condițiile stabilite prin regulamentul local.
[bookmark: _Hlk230934569]Articolul 17. Asigurarea respectării regimului parcării publice cu plată
(1) Regulile de utilizare a serviciului de parcare publică cu plată, modalitățile de achitare, drepturile și obligațiile utilizatorilor, precum și atribuțiile administratorului serviciului se stabilesc prin regulament aprobat de consiliul local/municipal.
(2) Neachitarea tarifului de parcare sau utilizarea neregulamentară a parcării publice cu plată constituie contravenție și se sancționează conform Codului contravențional nr. 218/2008.
(3) În cazul neachitării tarifelor de parcare sau al utilizării neregulamentare a unei parcări publice cu plată, agentul constatator din cadrul autorității administrației publice locale este în drept să aplice, prin proces-verbal de constatare și/sau sancționare, următoarele măsuri:
a) aplicarea sancțiunii contravenționale, dacă proprietarul sau utilizatorul vehiculului este prezent;
b) blocarea roții vehiculului, dacă proprietarul sau utilizatorul nu este prezent;
c) evacuarea vehiculului către un spațiu special amenajat.
(4) Cheltuielile aferente deblocării roții și/sau evacuării vehiculului, precum și depozitării acestuia, se suportă de către proprietarul sau utilizatorul vehiculului, în condițiile stabilite prin regulamentul local.
(5) Achitarea sancțiunii pecuniare și/sau a cheltuielilor specificate la alin. (4) nu exonerează proprietarul sau utilizatorul vehiculului de plata tarifului de parcare aplicat până la momentul evacuării vehiculului.
(6) Evacuarea vehiculului către un spațiu special amenajat poate fi dispusă în cazul în care proprietarul vehiculului sau utilizatorul acestuia nu a solicitat deblocarea roții în termenul stabilit prin regulamentul local, dar nu mai devreme de 72 de ore de la aplicarea măsurii de blocare.
(7) Procedura de blocare, deblocare, evacuare, eliberare și restituire a vehiculului, precum și căile de contestare se stabilesc prin regulamentul local, cu respectarea principiilor legalității, proporționalității și dreptului la apărare.

Secțiunea a 7-a
Evacuarea vehiculelor abandonate
Articolul 18. Constatarea și identificarea proprietarului
(1) Constatarea faptului că un vehicul este abandonat, aflat pe terenuri proprietate publică sau privată a statului ori a unităților administrativ-teritoriale se face de către funcționarii publici din cadrul autorităților administrației publice locale.
(2) În urma constatării se întocmește un proces-verbal care cuprinde obligatoriu următoarele elemente:
a) datele de identificare ale vehiculului (număr de înmatriculare, marcă, model, culoare, număr de identificare VIN etc.);
b) locul și data constatării;
c) descrierea stării tehnice aparente a vehiculului;
d) măsurile propuse;
e) numele și calitatea persoanei care a efectuat constatarea.
(3) Autoritatea administrației publice locale întreprinde demersuri rezonabile și diligente pentru identificarea proprietarului sau a deținătorului legal al vehiculului, prin consultarea registrelor de evidență a vehiculelor și a altor baze de date oficiale.
(4) Posesorul Registrului de stat al vehiculelor asigură autorităților administrației publice locale accesul la Registrul de stat al vehiculelor, în măsura necesară exercitării atribuțiilor prevăzute de prezenta lege.
Articolul 19. Somația și ridicarea vehiculului
(1) În cazul în care, în urma verificărilor efectuate, proprietarul sau deținătorul legal al vehiculului este identificat, autoritatea administrației publice locale emite o somație scrisă prin care solicită înlăturarea voluntară a vehiculului în termen de 15 zile de la data comunicării.
(2) În cazul în care vehiculul prezintă semne distinctive care permit identificarea acestuia, însă proprietarul sau deținătorul legal nu poate fi identificat în urma verificărilor efectuate, autoritatea administrației publice locale afișează o înștiințare pe vehicul și publică informațiile esențiale privind vehiculul pe pagina web oficială a autorității și, după caz, prin alte mijloace de informare publică prevăzute de regulamentul local, acordând un termen de 15 zile pentru revendicarea sau înlăturarea acestuia.
(3) În cazul în care vehiculul nu prezintă semne distinctive care să permită identificarea proprietarului sau a deținătorului legal, autoritatea administrației publice locale aplică măsurile de înștiințare prevăzute la alin. (2).
(4) Dacă, la expirarea termenului prevăzut la alin. (1)-(3), vehiculul nu a fost înlăturat ori proprietarul sau deținătorul legal nu a fost identificat sau nu s-a prezentat pentru revendicarea acestuia, autoritatea administrației publice locale dispune ridicarea și transportarea vehiculului într-un spațiu special amenajat pentru depozitare.
(5) Ridicarea se dispune prin dispoziția primarului sau a persoanei împuternicite, în condițiile stabilite prin regulamentul local.
(6) În cazul în care proprietarul sau deținătorul legal este identificat ulterior ridicării vehiculului, autoritatea administrației publice locale îi comunică în scris informațiile privind ridicarea, locul depozitării și condițiile de restituire a vehiculului.
[bookmark: _Hlk230936633]Articolul 20. Regimul juridic ulterior al vehiculului ridicat
(1) Dacă, în termen de 60 de zile de la data ridicării vehiculului, proprietarul vehiculului sau reprezentantul său legal nu solicită restituirea acestuia și nu achită cheltuielile aferente ridicării și depozitării, se prezumă în mod rezonabil renunțarea la dreptul de proprietate asupra vehiculului.
(2) După intervenirea prezumției de renunțare la dreptul de proprietate asupra vehiculului, autoritatea administrației publice locale solicită instanței de judecată constatarea faptului că vehiculul este abandonat, cu transmiterea acestuia în proprietatea unității administrativ-teritoriale.
(3) Sesizarea instanței de judecată se efectuează concomitent cu notificarea scrisă a proprietarului vehiculului sau a reprezentantului său legal și actualizarea informației privind vehiculul evacuat pe site-ul web oficial al autorității administrației publice locale. 
(4) În temeiul hotărârii definitive a instanței de judecată prin care se constată caracterul de bun abandonat, vehiculul trece în proprietatea unității administrativ-teritoriale.
(5) Procedura detaliată privind depozitarea, restituirea și contestarea măsurilor se stabilește prin regulament aprobat de consiliul local/municipal, cu respectarea dreptului la apărare și a principiului proporționalității.
Articolul 21. Drepturile și garanțiile proprietarului 
(1) Proprietarul vehiculului sau reprezentantul său legal are dreptul să solicite restituirea vehiculului ridicat în orice moment până la rămânerea definitivă a hotărârii judecătorești, cu condiția achitării integrale a cheltuielilor de ridicare, transport, depozitare și eliberare, stabilite conform regulamentului local.
(2) Autoritatea administrației publice locale este obligată să asigure proprietarului sau reprezentantului său legal accesul la informațiile privind locul de depozitare, starea vehiculului și documentele procedurii, până la rămânerea definitivă a hotărârii judecătorești.
(3) Dacă autoritatea administrației publice locale a dobândit dreptul de proprietate asupra vehiculului în temeiul hotărârii judecătorești definitive, dar nu l-a valorificat încă prin înstrăinare, proprietarul anterior sau reprezentantul său legal are dreptul să solicite restituirea vehiculului, cu achitarea integrală a tuturor cheltuielilor prevăzute la alin. (1), precum și a cheltuielilor de înregistrare a dreptului de proprietate.
(4) În cazul în care vehiculul a fost valorificat prin vânzare, fostul proprietar sau succesorii săi au dreptul, în termen de 3 ani de la data vânzării, să solicite restituirea excedentului rezultat din diferența dintre prețul de vânzare și totalul cheltuielilor efectuate de autoritate, respectiv: ridicarea, transportul, depozitarea, evaluarea, înregistrarea dreptului de proprietate și organizarea licitației.
(5) Cererea de restituire a excedentului se soluționează de autoritatea administrației publice locale în termen de maximum 30 de zile de la depunere. Refuzul total sau parțial al restituirii poate fi contestat în condițiile Codului administrativ nr. 116/2018.
(6) Actele administrative emise în temeiul prezentei secțiuni pot fi contestate în condițiile Codului administrativ nr. 116/2018.
Articolul 22. Evidența vehiculelor supuse procedurii de evacuare
(1) Autoritățile administrației publice locale țin o evidență a vehiculelor constatate, ridicate, depozitate și valorificate, în format fizic și electronic.
(2) Informațiile privind vehiculele ridicate sunt făcute publice, inclusiv prin publicare pe pagina web oficială a autorității administrației publice locale, în condițiile Legii nr. 195/2024 privind protecția datelor cu caracter personal.

Secțiunea a 8-a
Dispoziții finale și tranzitorii
Articolul 23. Dispoziții tranzitorii
(1) Autoritățile administrației publice locale ale orașelor prevăzute la art. 7 alin. (3),  care au aprobat PMUD anterior intrării în vigoare a prezentei legi, au obligația de a le actualiza în termen de doi ani de la data intrării în vigoare a legii, în conformitate cu dispozițiile acesteia.
(2) Orașele aflate în centrul nodurilor urbane au obligația să instituie, până la data de 1 decembrie 2030, benzi rezervate vehiculelor de rută, în baza prevederilor planului de mobilitate urbană durabilă, pentru segmentele liniilor de transport public pe care se circulă cu o viteză medie de deplasare mai mică de 15 km/h.
Articolul 24. Dispoziții finale 
(1) Prezenta lege intră în vigoare  la expirarea termenului de o lună de la data publicării în Monitorul Oficial al Republicii Moldova, cu excepția prevederilor art. 7 alin. (3), art. 11 și art. 12,  care intră în vigoare la 1 ianuarie 2028.
(2) Guvernul, în termen de 12 luni de la data intrării în vigoare a prezentei legi: 
a) va prezenta Parlamentului propuneri privind aducerea legislației în vigoare în concordanță cu prezenta lege;
b) va aduce actele sale normative în conformitate cu prezenta lege;
c) va desemna punctul național de contact pentru PMUD;
d) va aproba metodologia de elaborare a PMUD;
e) va aproba setul național de indicatori privind mobilitatea urbană la nivel local;
f) va aproba metodologia de elaborare a regulilor de acces, a modului de aplicare a tarifelor, precum și a excepțiilor aferente ZNSE.
(3) Ministerul Infrastructurii și Dezvoltării Regionale, în termen de 6 luni de la data intrării în vigoare a prezentei legi, va aproba Regulamentul de organizare și funcționare a Grupului național pentru optimizarea planurilor de mobilitate urbană durabilă.

